**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 01.05.2018, ora 08.00 – 02.05.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 02.05.2018, ora 7.00**

**RÂURI**

**Debitele au fost, în general, în uşoară scădere**, exceptând râurile din bazinele hidrografice: Tur, Crasna, Barcău, Bega, Timiș, Bârzava, Moravița, Caraș, Nera, Cerna și râurile din Dobrogea, unde au fost relativ staționare.

Pe cursul inferior al Prutului, debitele au fost în creștere prin propagare.

Creşteri de niveluri şi debite, ca urmare a precipitaţiilor căzute în interval, s-au produs pe unele râuri mici din bazinul mijlociu al Mureşului şi bazinul inferior al Bistriţei.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe cursul superior al Bistriței şi pe râurile din Dobrogea și mai mici (sub 30% din normalele lunare) pe râurile din bazinele hidrografice: Tur, Cerna, Suceava, Putna, Râmnicu Sărat, Bârlad şi pe afluenții Prutului şi Buzăului.

În interval au fost emise **patru** **atenţionări hidrologice pentru fenomene imediate.**

**Nivelurile** pe râuri la staţiile hidrometrice **se situează sub** **COTELE DE ATENŢIE.**

**Debitele vor fi, în general, în uşoară scădere**, exceptând râurile din bazinele hidrografice: Tur, Crasna, Barcău, Crişuri, Bega, Timiș, Bârzava, Moravița, Caraș, Nera, Cerna și râurile din Dobrogea, unde vor fi relativ staționare.

Pe cursul inferior al Prutului, debitele vor fi în creștere prin propagare.

Sunt posibile creşteri izolate de niveluri şi debite pe unele râuri mici din zonele de munte datorită precipitațiilor sub formă de aversă prognozate.

**Nivelurile** pe râuri la staţiile hidrometrice **se vor situa sub** **COTELE DE ATENŢIE.**

**DUNĂRE**

**Debitul la intrarea în ţară** (secţiunea Baziaş) în intervalul 01-02.05.2018 **a fost în scădere, având valoarea de 7100 m3/s**, sub media multianuală a lunii **mai (7250 m3/s).**

În aval de Porţile de Fier debitele au fost în scădere.

Nivelurile se situează peste FAZA I DE APĂRARE la staţiile hidrometrice: Isaccea (380+34)-jud. TL și Tulcea (320+11)-jud. TL.

**Debitul la intrarea în ţară** (secţiunea Baziaş) **va fi** **în scădere (6900 m3/s).**

În aval de Porţile de Fier debitele vor fi în scădere.

Nivelurile se vor mai situa peste FAZA I DE APĂRARE pe sectorul Isaccea – Tulcea, județul Tulcea.

**Se situează în faza I de apărare următoarele sectoare de dig:**

-Ciobanu-Gârliciu (km 19+150, km 21+950, C2 km 25+450) – jud. Constanța;

-Băndoiu, Bălaia, Maicanu, Gemenele din Insula Mare a Brăilei, Brăila-Dunăre-Siret, Călmățui-Gropeni-Chiscani comp. 1, 2 şi 3, Vărsătura, Noianu-Chiscani, Municipiu -jud. Brăila;

-Bădălan – jud. Galați;

-Ostrov-Peceneaga, Peceneaga-Turcoaia, 23 August-Grindu, Grindu-Canton km 30, Crişan, Sf. Gheorghe, Gârliciu-Dăeni, Măcin-Igliţa–Carcaliu, Smârdan-23 August II, dig loc. Mahmudia, dig Periprava, dig loc. Măcin, dig loc. Smârdan-jud. Tulcea.

**Se situează în faza a II-a de apărare următoarele sectoare de dig:**

-Lungulețu, Filipoiu din Insula Mare a Brăilei -jud. Brăila;

-Smârdan-23 August I, Canton km 30-Ciulineţ, Ciulineţ-Isaccea, T. Vladimirescu, Gorgova, dig loc. Chilia Veche, dig loc. Nufăru-Victoria, dig şosea Măcin-Smârdan – jud. Tulcea.

**Se situează în faza a III-a de apărare următoarele sectoare de dig:**

-R4 - jud. Tulcea.

**2.** **Situaţia meteorologică în intervalul 01.05.2018, ora 08.00 –02.05.2018, ora 06.00**

**În ţară,** vremea a fost deosebit de caldă în majoritatea regiunilor. Cerul a fost variabil, cu înnorări temporar accentuate, averse și descărcări electrice la munte, în vestul, nordul și centrul țării. Izolat cantitățile de apă au depășit 15 l/mp, iar în zona de munte și pe raza județelor Hunedoara și Harghita a căzut grindină. În restul teritoriului cerul a fost mai mult senin, iar în sudul litoralului în primele ore ale zilei s-a semnalat ceață. Vântul a suflat slab și moderat. Temperaturile maxime au fost cuprinse între 16 grade la Mangalia și 31 de grade la Giurgiu. La ora 06.00 se înregistrau valori termice cuprinse între 6 grade la Miercurea Ciuc, Toplița și Întorsura Buzăului și 22 de grade la Moldova Nouă și Oravița.

**Observație:** începând de ieri, de la ora 06.00, au fost în vigoare 28 de mesaje privind fenomene meteorologice periculoase imediate:

-**7 avertizări cod portocaliu,** emise după cum urmează: 3 de SRPV Timișoara, 2 de SRPV Cluj-Napoca și câte una de SRPV Sibiu și Bacău;

-**21 de atenționări cod galben,** emise după cum urmează: câte 6 de SRPV Timișoara și Bacău, 5 de SRPV Cluj-Napoca, 3 de SRPV Sibiu și 1 de SRPV Constanța.

**La Bucureşti,** vremea s-a menținut frumoasă și deosebit de caldă. Cerul a fost mai mult senin, iar vântul a suflat slab și moderat. Temperatura maximă a fost de 28 de grade la Afumați și Băneasa și 30 de grade la Filaret. La ora 06.00 erau 11 grade la Afumați și Băneasa și 12 grade la Filaret.

**3. Prognoza meteorologică în intervalul 02.05.2018, ora 08.00 –03.05.2018, ora 08.00**

**În ţară,** vremea va fi în general frumoasă și deosebit de caldă. Cerul va fi mai mult senin, exceptând regiunile vestice și nord-vestice, dar și zona montană, unde mai ales după-amiaza vor fi înnorări temporar accentuate și doar pe arii restrânse averse și descărcări electrice. Vântul va sufla slab și moderat, cu ușoare intensificări în cursul zilei în sud și sud-vest, la munte, iar trecător asociate ploilor. Temperaturile maxime vor fi cuprinse între 18...22 de grade pe litoral și 30...32 de grade, local, în regiunile intracarpatice, iar cele minime se vor situa între 4 grade în depresiunile din estul Transilvaniei și 18 grade în Dealurile de Vest. Dimineața și noaptea, mai ales în sud-est, vor fi condiții de ceață.

**La Bucureşti,** vremea va fi frumoasă și deosebit de caldă. Cerul va fi mai mult senin, iar vântul va sufla slab și moderat. Temperatura maximă va fi de 28...29 de grade, iar cea minimă de 11...12 grade.

***II. CALITATEA APELOR***

**Pe râurile interioare**

**A.B.A. Siret Bacău** revine cu informații despre poluarea Pârâului Târgului, afluent de dreapta al râului Şomuzul Mare, de la data de 27.04.2018, din zona municipiului Fălticeni, judeţul Suceava, ca urmare a evacuării de ape uzate menajere neepurate din cauza unei avarii (obturare) pe colectorul de canalizare din administrarea ACET S.A. Suceava. La data de 01.05.2018 reparațiile au fost finalizate, stopându-se evacuarea apei neepurate în Pârâul Târgului.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

**2. În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE